1. **Οι προσωπικές και κεφαλαιουχικές εταιρίες**

 Το εμπορικό εταιρικό δίκαιο διακρίνεται σε δίκαιο των προσωπικών εταιριών (εμπορικές προσωπικές εταιρίες : ο.ε, ε.ε, αφανής εταιρία, αστικές προσωπικές εταιρίες : αστική προσωπική µε τη µορφή της εταιρίας µε ή χωρίς νοµική προσωπικότητα και µε τη μορφή του ευρωπαϊκού οµίλου οικονομικού σκοπού (ΕΟΟΣ) και σε δίκαιο των σωματειακών οργανώσεων (κεφαλαιουχικές εταιρίες: α.ε, ε.π.ε, ι.κ.ε, ετερόρρυθμη κατά μετοχές, ευρωπαϊκή εταιρία, συνεταιρισμός- αστικός και γεωργικός, ναυτική εταιρία).

 Προσωπικές είναι οι εταιρίες εκείνες στις οποίες λαµβάνεται υπόψη το προσωπικό στοιχείο, τα πρόσωπα των εταίρων. Αυτές είναι δύο ειδών : Οι αστικές προσωπικές εταιρίες χωρίς νοµική προσωπικότητα, στις οποίες δύο ή περισσότεροι εταίροι υποχρεώνονται αµοιβαία στην επιδίωξη κοινού σκοπού, ιδίως οικονοµικού, µε κοινές εισφορές (ΑΚ 741), που καθίστανται αυτόνοµα υποκείµενα δικαίου αν αποκτήσουν νοµική προσωπικότητα (ΑΚ 784) και οι εµπορικές προσωπικές εταιρίες, εκείνες που ο σκοπός τους είναι εµπορικός, η διενέργεια εµπορικών πράξεων (άρθ. 249 επ. Ν 4072/2012).

Ενώ κεφαλαιουχικές, είναι οι εταιρείες εκείνες στις οποίες λαµβάνεται υπόψη το στοιχείο των κεφαλαίων, το µέγεθος των εισφορών των εταίρων.

**2. Βασικές αρχές που ισχύουν σε όλες τις προσωπικές εταιρίες**

1) Η προσωπική εταιρία είναι σχέση εμπιστοσύνης με έντονα προσωπικά στοιχεία.

2) Απόρροια της σχέσης εμπιστοσύνης είναι η υποχρέωση πίστεως των εταίρων έναντι των άλλων εταίρων και της εταιρίας.

3) Επιτρέπεται ελεύθερη διαμόρφωση των προς τα έσω σχέσεων των εταίρων.

4)Αρχή της αυτοδιαχείρισης.

5) Αρχή της ισότητας στις σχέσεις μεταξύ των εταίρων.

6) Δεν υπάρχει υποχρέωση καταβολής συμπληρωματικών εισφορών χωρίς τη συναίνεση των εταίρων.

**3. Οι διαφορές προσωπικών και κεφαλαιουχικών εταιριών**

Στις προσωπικές εταιρίες χωρίς νοµική προσωπικότητα, η επιδίωξη του εταιρικού σκοπού έχει ανατεθεί στους ίδιους τους εταίρους,που είναι υποχρεωµένοι να εργάζονται για την εκπλήρωσή του . Η προσωπικότητα κάθε συγκεκριµένου εταίρου είναι ουσιώδες στοιχείο της εταιρικής σύµβασης για την επίτευξη του σκοπού, γι' αυτό ο κανόνας είναι ότι απαγορεύεται η µεταβίβαση της εταιρικής συµµετοχής, δεν υπάρχει δικαίωµα εξόδου ή δυνατότητα εισόδου (τρίτων) και ο θάνατος, η πτώχευση και απαγόρευση ενός εταίρου συνεπάγονται τη λύση της εταιρίας, αυτό βέβαια στις εταιρίες χωρίς νοµική προσωπικότητα, ΑΚ 741 επ. Στις προσωπικές εµπορικές εταιρίες µε νοµική προσωπικότητα (ΟΕ, ΕΕ) υπάρχει δικαίωµα εισόδου και εξόδου ελεύθερα καθώς τα γεγονότα που αναφέρονται στο πρόσωπο του εταίρου δε λύνουν κατ΄αρχήν την εταιρία, εκτός αν έχει άλλως προβλέψει η εταιρική σύµβαση. Στις προσωπικές εταιρίες παράλληλα προς την ευθύνη της εταιρίας, υπάρχει και προσωπική ευθύνη των εταίρων για τα εταιρικά χρέη.

Αντίθετα, στις κεφαλαιουχικές εταιρίες, υπάρχουν όργανα διοίκησης, τα δε µέλη της εταιρίας δεν έχουν καµία ανάµειξη ούτε δικαίωµα ούτε υποχρέωση στη διαχείριση των εταιρικών υποθέσεων .Το πρόσωπο των εταίρων είναι αδιάφορο για την υπόσταση της εταιρίας, γι' αυτό η µεταβίβαση της εταιρικής ιδιότητας είναι ελεύθερη και ο θάνατος, η πτώχευση και η απαγόρευση ενός εταίρου δεν επηρεάζουν την εταιρία. Οι εταίροι δεν ευθύνονται για τα χρέη της εταιρίας µε χαρακτηριστικό του εταιρικού αυτού τύπου την εις ολόκληρο ευθύνη του οµόρρυθµου εταίρου για τα χρέη της εταιρίας . Στις κεφαλαιουχικές εταιρίες δε ζητείται από τους συνεργαζόµενους η καταβολή προσωπικής εργασίας οποιουδήποτε είδους, αλλά η καταβολή κεφαλαίου και η προσωπικότητα του συνεργαζόµενου δεν υπολογίζεται στην επίτευξη του αναλαµβανόµενου σκοπού, σε αντίθεση µε τις προσωπικές εταιρίες. Στις κεφαλαιουχικές εταιρίες εµφανίζεται χαλαρότητα του συνδέσµου των µετόχων µεταξύ τους και προς το νοµικό πρόσωπο και από άποψη νοµική και οικονοµική.

**4. ΔΙΚΑΙΩΜΑΤΑ ΚΑΙ ΥΠΟΧΡΕΩΣΕΙΣ ΤΩΝ ΕΤΑΙΡΩΝ**

**Α. Αρχή της ελευθερίας των συμβάσεων**

 Οι ρυθμίσεις του αστικού κώδικα για τα δικαιώματα και τις υποχρεώσεις των μερών δεν αποτελούν αναγκαστικό δίκαιο, όπως εξάλλου προκύπτει από τη γραμματική διατύπωση ορισμένων διατάξεων, κατά συνέπεια **επιτρέπονται συμφωνίες που μπορεί να αποκλίνει το περιεχόμενό τους από τη νόμιμη ρύθμιση ή και να μην προβλέπεται στο νόμο.** Έτσι επιβεβαιώνεται ότι ως προς τη ρύθμιση των εταίρων μεταξύ τους ισχύει η αρχή της ελευθερίας της βουλήσεως. Πάντως τίθενται όρια με ειδικές διατάξεις αναγκαστικού δικαίου του αστικού κώδικα ή συνάγονται από τις γενικές διατάξεις του Αστικού κώδικα , π.χ. ΑΚ 178, 179, 288 ή από τα βασικά τυπολογικά χαρακτηριστικά του συγκεκριμένου εταιρικού τύπου ενόψει της προστασίας της εταιρείας και των εταίρων.

**Β. Η νομική θέση του εταίρου**

Η νομική θέση του εταίρουπροσδιορίζεται στο νόμο και την εταιρική σύμβαση, δεν αποτελεί μόνο μία έννομη σχέση- μεταξύ των εταίρων και ενδεχομένως μεταξύ των εταίρων και του νομικού προσώπου της εταιρίας- αλλά συγχρόνως υποστηρίζεται ότι είναι γενικό δικαίωμα από το οποίο πηγάζουν επιμέρους εταιρικά δικαιώματα και επιμέρους εταιρικές υποχρεώσεις.

Ως προς την έκταση των εταιρικών δικαιωμάτων και υποχρεώσεων ισχύει η αρχή της ισότητας των εταίρων, δηλαδή της ισότητας ως προς τα εταιρικά δικαιώματα, η οποία όμως δεν αποτελεί αναγκαστικό δίκαιο – διάκριση από την αρχή της ίσης μεταχείρισης των εταίρων, η οποία απορρέει από την αρχή της καλής πίστης και σημαίνει ότι κανένας εταίρος δεν μπορεί χωρίς εύλογη αιτία και χωρίς τη συναίνεσή του να τεθεί σε δυσμενέστερη κατάσταση από τους άλλους εταίρους.

Δυνατή η σύναψη εξωεταιρικών συμβατικών σχέσεων , όπως π.χ. συμβάσεις εργασίας, έργου, παροχής δανείου κ.λ.π. μεταξύ της εταιρείας και των εταίρων. Έτσι δεν αποκλείεται ο εταίρος παράλληλα προς την υποχρέωση σύμπραξης για την επιδίωξη του εταιρικού σκοπού να έχει συνάψει και σύμβαση εργασίας με την εταιρεία ως προς την οποία ισχύουν οι διατάξεις εργατικού δικαίου.

**Γ. Υποχρεώσεις των εταίρων**

Η βασική εταιρική υποχρέωση συνίσταται στην επιδίωξη εταιρικού σκοπού από τους εταίρους άρθρο 741 όπως έγινε ήδη λόγος ενώ η υποχρέωση διαχείρισης και εκπροσώπησης αναφέρεται σε ιδιαίτερο κεφάλαιο . Άλλες εταιρικές υποχρεώσεις είναι η υποχρέωση καταβολής εισφοράς και η υποχρέωση πίστεως. Η εταιρική σύμβαση μπορεί όμως να επιβάλλει και άλλες εταιρικές υποχρεωσεις.

 **Γ.1 Υποχρέωση καταβολής εισφοράς**

Αντικείμενο εισφοράς μπορεί να αποτελεί οποιαδήποτε παροχή (χρήματα, πράγματα, άϋλα αγαθά,εργασία, κ.λ.π). Σε περίπτωση υπερημερίας ή αδυναμίας εταίρου να καταβάλει την εισφορά του αλλά και γενικότερα να εκπληρώσει τις εταιρικές του υποχρεώσεις, μπορεί οποιοσδήποτε άλλος εταίρος να καταγγείλει την εταιρία ( ΑΚ 743) ενώ αν τον βαρύνει υπαιτιότητα ευθύνεται σε αποζημίωση των άλλων εταίρων ( άρθρο 770 ΑΚ). Επίσης με τις προϋποθέσεις του αρ. 771 ΑΚ μπορεί ο εταίρος που υπαίτια δεν κατέβαλε την εισφορά του να αποκλεισθεί από την εταιρεία.

Βασική αρχή του εταιρικού δικαίου : εφόσον δεν υπάρχει αντίθετη συμφωνία, ο εταίρος δεν μπορεί να υποχρεωθεί να αυξήσει την εισφορά του ή να τη συμπληρώσει λόγω ζημιών σύμφωνα με το άρθρο 745 ΑΚ. Η αρχή αυτή της μη υποχρέωσης αυξησης χωρίς την θέληση του είναι βασική διότι οριοθετεί την ιδιωτική σφαίρα του εταίρου που δεν μπορεί να θίξει η εταιρική βούληση χωρίς την συναίνεση του.

Στην εταιρική σύμβαση μπορεί πάντως να προβλέπεται είτε υποχρέωση αύξησης των εισφορών με σκοπό τη χρηματοδότηση της εταιρείας , είτε συμπλήρωσή τους με σκοπό την κάλυψη των ζημιών. αρμόδιοι να αποφασίσουν για το αν θα πρέπει να καταβληθούν συμπληρωματικές εισφορές είναι οι εταίροι – όχι οι διαχειριστέςκαι επομένως αν συμφωνούν όλοι οι εταίροι μπορούν να αποφασίσουν αύξηση των εισφορών τους και χωρίς καταστατική πρόβλεψη**.**

 **Γ.2- Υποχρέωση πίστης**

Λόγω της σχέσης εμπιστοσύνης που αναπτύσσεται στην εταιρική σχέση δημιουργείται υποχρέωση πίστης. Παράβαση της υποχρέωσης πίστης μπορεί να δημιουργήσει υποχρέωση για αποζημίωση, συνιστά δε σπουδαίο λόγο για αποκλεισμό του παραβάτη από την εταιρεία ( άρθρο 752 ΑΚ) ή για καταγγελία της εταιρείας ( άρθρο 766 ΑΚ)

Στο πλαίσιο της οποίας οι εταίροι είναι υποχρεωμένοι αφενός μεν να διαφυλάσσουν τα συμφέροντα της εταιρείας και των συνεταίρων τους (θετικό περιεχόμενο της υποχρέωσης πίστης), αφετέρου δε να παραλείπουν κάθε ενέργεια που μπορεί να παραβλάψει τα συμφέροντα αυτά – αρνητικό περιεχόμενο. Η ιδιαίτερη αυτή υποχρέωση παράλειψης τέλεσης πράξεων ανταγωνισμού – ΑΚ 747- σημαίνει ότι οι εταίροι δεν μπορούν να μετέχουν σε ανταγωνίστρια επιχείρηση , ούτε στη διοίκηση Α.Ε. ή ΕΠΕ, που έχει τον ίδιο σκοπό με αυτόν της εταιρίας.

**Δ. Δικαιώματα των εταίρων- Βασική διάκριση δικαιώματα διοικήσεως και περιουσιακά δικαιώματα**

**Ι.- Δικαιώματα διοικήσεως**

 **1. Δικαίωμα ψήφου**

Κάθε εταίρος έχει το δικαίωμα να συμπράττει στη λήψη των εταιρικών αποφάσεων με την άσκηση του δικαιώματος ψήφου. Μόνο με ρητή συγκατάθεση του εταίρου μπορεί να αποκλεισθεί σε σχέση συγκεκριμένη απόφαση ( όχι δηλ γενικά για κάθε απόφαση )το δικαίωμα ψήφου.Κάθε εταίρος έχει μία ψήφο , μπορεί όμως να συμφωνηθεί ότι ο αριθμός των ψήφων των εταίρων θα εξαρτάται από το ύψος της εισφοράς τους

*Ε*πίσης επί συγκρούσεως των εταιρικών συμφερόντων με τα ατομικά συμφέροντα του εταίρου – π.χ. λήψη απόφασης για ανάκληση διαχειριστή -, ο εταίρος που έχει το κώλυμα δεν επιτρέπεται να ασκήσει το δικαίωμα ψήφου του.

Αυτό σημαίνει ότι η βούληση κάθε εταίρου μαζί με τη βούληση των λοιπών εταίρων αποτελεί τη βούληση της εταιρείας, δηλαδή κάθε εταίρος έχει δικαίωμα ψήφου. Το δικαίωμα της ψήφου εκφράζεται κυρίως ως δικαίωμα εναντίωσης το οποίο κάμπτεται:

 α) με την αρχή της λήψης των αποφάσεων κατά πλειοψηφία, οπότε το δικαίωμα της εναντίωσης δεν παίζει κανένα ρόλο. Η λήψη των αποφάσεων με πλειοψηφία πρέπει να ορίζεται ρητά στο καταστατικό και όχι να συνάγεται σιωπηρά

και β) με το διορισμό διαχειριστή. Ο διορισμός του διαχειριστή περιόρισε σε μεγάλο βαθμό το δικαίωμα της εναντίωσης των εταίρων, επειδή κατά το άρθρο 749 ΑΚ «αν η διαχείριση των εταιρικών υποθέσεων ανατέθηκε σε έναν ή ορισμένους εταίρους, οι λοιποί αποκλείονται της διαχείρισης».

Μπορεί, όμως, κατά την πιο σωστή γνώμη, να εναντιωθεί κατά των πράξεων του διαχειριστή, αλλά μόνο για πράξη ή παράλειψη η οποία αποτελεί κατάχρηση δικαιώματος.

 **2. Δικαίωμα ελέγχου και ενημέρωσης**

Κάθε εταίρος, ανεξάρτητα από το ύψος της εισφοράς του, έχει το δικαίωμα να λαμβάνει αυτοπρόσωπα γνώση της πορείας των εταιρικών υποθέσεων, να εξετάζει τα βιβλία και τα έγγραφα της εταιρείας καθώς και να καταρτίζει περίληψη της περιουσιακής κατάστασης αυτής.

Η συμφωνία περί αποκλεισμού του δικαιώματος αυτού είναι άκυρη. Το δικαίωμα αυτό έχει σημασία ιδίως για τους μη διαχειριστές εταίρους οι οποίοι δεν έχουν γνώση .

 **ΙΙ. Δικαιώματα περιουσιακά:**

1. **Συμμετοχή στα κέρδη και τις ζημίες►**

Στις εταιρίες που έχουν οικονομικό ή εμπορικό σκοπό , οι εταίροι έχουν δικαίωμα συμμετοχής στα κέρδη και τις ζημίες κατά ίσα μέρη, ανεξάρτητα δηλαδή από το μέγεθος της εισφοράς τους, εκτός άλλης ρύθμισης στην εταιρική σύμβαση

Άκυρη πάντως η συμφωνία περί αποκλεισμού ενός ή περισσότερων εκ των εταίρων από τη συμμετοχή στα κέρδη και τις ζημίες. Εγκυρη η συμφωνία με την οποία ο εταίρος που έχει εισφέρει την προσωπική του εργασία θα απαλλάσσεται από τις ζημίες κατά το άρθρο 764 παρ. 2 ΑΚ.

Αντίστοιχα ισχύουν για τις  **ΖΗΜΙΕΣ. Τ**ο ποσό κατά το οποίο μειώθηκε η εταιρική περιουσία σε σύγκριση με το προηγούμενο έτος αποτελεί ζημία, με την οποία βαρύνεται η εταιρία. Η ύπαρξη ζημιών σημαίνει για τους εταίρους πως μειώνεται η αξία της εταιρικής τους συμμετοχής στην εταιρία. Οι εταίροι ,αν δεν υπάρχει σχετική πρόβλεψη , δεν είναι υποχρεωμένοι να καλύψουν τις ζημίες της εταιρίας , όμως προκειμένου να λάβουν κέρδη για τις επόμενες εταιρικές χρήσεις, θα πρέπει να καλυφθούν οι ζημίες .

**Εταιρικοί λογαριασμοί**

Προϋπόθεση για την διανομή κερδών αποτελεί η σύνταξη εταιρικών λογαριασμών από τους διαχειριστές. Το ποσό κατά το οποίο , βάσει των εταιρικών λογαριασμών αυξήθηκε η εταιρική περιουσία , σε σχέση με τα αποτελέσματα των λογαριασμών του προηγούμενου έτους , αποτελεί κέρδος. Η εταιρική σύμβαση μπορεί να προβλέπει ότι δεν θα διανέμονται όλα τα κέρδη , αλλά ότι ένα μέρος τους θα κρατείται για σχηματισμό αποθεματικών ή για κάλυψη ζημιών προηγούμενων χρήσεων .

1. **Δικαίωμα απολήψεων**

το δικαίωμα απολήψεων προβλέπεται συχνά σε κατασταστικά εμπορικών ιδίως εταιρειών,παρά το ότι δεν υπάρχει ρύθμιση στο νόμο. Αποσκοπεί στη κάλυψη των βιοτικών αναγκών των εταίρων, και έχει ως περιεχόμενο την καταβολή ορισμένου ποσού από το ταμείο της εταιρίας, ακόμη και αν η συγκεκριμένη εταιρική χρήση δεν ήταν κερδοφόρα .

1. **Δικαίωμα στο προΐόν της εκκαθάρισης**

Μετά τη λύση της εταιρίας, οι εταίροι έχουν απαίτηση συμμετοχής στο απομένον προΐόν της εκκαθάρισης κατά το λόγο της μερίδας τους στα κέρδη .